शिशु का जिस गृह में जन्म होता है, उस गृह को सऊर अथवा प्रसूति-गृह कहा जाता है। अब आइये हम लोग देखें भारतीय संस्कृति की पद्धति से सऊर अथवा प्रसूति गृह के अन्दर क्या-क्या होता है ? क्यो होता है ? प्रसव के पूर्व प्रसव पीड़ा से युक्त महिला को जब प्रसव हेतु किसी कोठरी (घर) में ले जाया जाता है, उस समय उस प्रसव-पीड़ा से युक्त महिला को प्रसव पीड़ा कम होने अथवा अन्य तौर-तरीके से सहयोग प्रदान करने हेतु कुछ (दो-चार) अनुभवी महिलाएँ जो घर या पास-पड़ोस की ही काफी नजदीक रहने वाली होती हैं, रहती हैं और तब तक रहती हैं, जब तक कि शिशु की पैदाइश होकर उसकी देख-रेख हेतु प्रसव-सेविका अथवा प्रसव का कार्य करने वाली ‘चमइन’ (हरिजन महिला) नहीं आ जाती। जैसे ही ‘चमइन’ प्रसूति-गृह में प्रवेश करती है, वैसे ही शिशु और उसकी माँ को छोड़कर शेष सभी महिलाएँ, भले ही उसी के घर की हों, फिर भी उस प्रसूति-गृह से बाहर आ जाती हैं। अब प्रश्न यह उठता है कि ‘चमइन’ ही क्यों बुलाई जाती है ? और शेष सभी महिलाएँ उस कोठरी से बाहर क्यों हो जाती हैं ? यह प्रश्न अति महत्व का है परन्तु ध्यान दिया जाय तब समझ में आएगा।